Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението за заштита на животните ПРО АНИМА Берово, поднесена против Решението на Општина Берово, по предметот Барање за пристап до информации од јавен карактер, на ден 12.05.2025 година го донесе следното:

**Р Е Ш Е Н И Е**

1. Жалбата изјавена од Здружението за заштита на животните ПРО АНИМА Берово, поднесена против Решението на Општина Берово бр.18-891/3 од 20.03.2025 година, заведена во Агенцијата со бр.08-164 на 29.04.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Решението на Имателот на информации бр.18-891/3 од 20.03.2025 година, СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението за заштита на животните ПРО АНИМА Берово, како што е наведено во Жалбата на 05.03.2025 година поднелo Барање за пристап до информации од јавен карактер до Општина Берово, со кое побарало да му се достави по е-маил препис или фотокопија од следната информација:

„Препис од целокупната документација во врска со извршените заловувања на улични животни кучиња извршени во Општина Берово од страна на носителот на набавката Ветеринарно сточарски центар Тодор Велков, со кои располага Општината, за времетраење на Договорот со Ваш бр. 11-1209/1 од 21.03.2024 година. Секако, спремни сме да го подмириме надоместокот за материјални трошоци за дадената информација согласно Одлуката за утврдување на надоместок на материјалните трошоци за дадената информација од имателите на информации. Имено согласно потпишаниот Договор за јавна набавка на услуги помеѓу Општина Берово и АД Ветеринарно сточарски центар Тодор Велков заверен со Ваш бр.11-1209/1 од 21.03.2024 година: “Економскиот оператор е должен по потпишување на Договорот да изврши заловување, прифаќање и третирање на кучиња скитници во општина берово, во присуство на службено лице вработено во Општина Берово, со комплетна евиденција за секое фатено куче и извештај доставен до Општината, а согласно позитивните законски прописи од оваа област, Општина Берово како договорен орган е надлежна за соодветно и совесно извршување на активностите од економскиот оператор.Со оглед на тоа, согласно горенаведениот Закон, Општина Берово претставува имател на информацијата која ја бараме.

1. Колку заловувања се извршени за времетраењето на договорот, односно од денот на потпишувањето на горепосочениот договор до денес денот на поднесување на Барањето?
2. Колку вкупно кучиња се заловени за времетраењето на договорот односно денот на потпишувањето на горепосочениот договор до денес денот на поднесување на Барањето?
3. Бараме целокупна документација од секое заловување поединечно со податоците определени во член 9 од Правилникот за техничките услови за прифатилиштата, условите за чување на животните во прифатилиштата, постапката за еутаназијата, начин на водење на евиденцијата и начинот на вршење на надзор, формата и содржината на регистрација како и информациите потребни за регистрација односно препис од евиденција за секое заловено куче, која ги содржи сите пропишани податоци од која може да се утврди целиот процес на третман на секоја единка. Укажуваме член 9 од Правилникот за техничките услови за прифатилиштата, условите за чување на животните во прифатилиштата постапката за еутаназијата**,** начин на водење на водење на евиденцијата и начинот на вршење на надзор, формата и содржината на регистрација, како и информациите потребни за регистрација („Службен весник“ бр.141 од 141 од 25.10.2010 година):

Во прифатилиштето евиденцијата треба да се води уредно и редовно да се ажурира. Евиденцијата се води така што во истата се внесуваат податоци и тоа:

1. Општи податоци:

* Број на заловени кучиња;
* Број на ојаловениодносно кастрирани кучиња;
* ........................

1. Податоци при прием на животните

..........................

1. Податоци при вдомување односно враќање на реопот на заловување:

..........................

1. Податоци при заловување

...............

1. Податоци при постапките на еутаназија

4). Дали Општина Берово смета дека економскиот оператор за времетраењето на договорот ги исполнил сите предвидени обврски, дали надлежните вработени се задоволни од нивниот однос и постапувањето?

5). Дали службите на Општината имаат забележано прилив на нови, нерегистрирани единки на територијата на Општината, за времетраењето на договорот на економскиот оператор Тодор Велков што би отворило сомнеж за дислокација на единки од други градови и нивен истовар во нашата општина при нивното постапување?

6). Дали економскиот оператор постапува согласно законските и подзаконските прописи во случај на заловување на куче со сопственик, односно дали уредно го известува надлежниот официјален ветеринар за истото?“

Постапувајќи по ова Барање, Имателот на информации до барателот доставил Решение со кое се дава позитивен одговор на барателот на информација од јавен карактер во кое е наведено: “..Барањето е доставено до ЕЛС Општина Берово, при што во дописот, барателот се повикува на одредбите од Законот за слободен пристап до информации од јавен карактер. ... По разгледување на Барањето, позитивно е одговорено согласно член 20 став 1 од законот за слободен пристап до информации од јавен карактер. Во прилог му го доставил Одговор по Барање бр.18-891/2 од 20.03.2025 година, во кое меѓу другото е наведено дека: “...Заради обемноста на бараната документација, Ве известуваме дека истата е достапна за увид во просториите на Општина Берово секој работен ден“.

Незадоволен од наведеното Решение, Барателот на информации на 29.04.2025 година поднесе Жалба до Агенцијата, заведена во архивата на Агенцијата под бр.08-164. Во Жалбата меѓу другото е наведено: “.... Имателот на информацијата не ја достави бараната документација на начин определен во поднесеното Барање .... Имено, видно од доставениот Одговор со бр.18-891/2 од 20.03.2025 година, може да се утврди дека истиот е нецелосен, односно не ги содржи сите барани информации видно од барањето. Под точка 3 од барањето побаран е препис од целокупната документација во врска со извршените заловувања на улични животни – кучиња извршени во Општина Берово .....- истото не е доставено......За прашањата бр.4 и бр. 5 од барањето, нема доставено одговор од страна на Општината....На прашањето бр.6 од доставеното барање, од страна на општината одговорено е дека операторот во вакви случаеви ја има известено општината, што не е одговор на прашањето кое го имаме поставено. Она што е ваѓно е да се утврди дали е постапувано согласно закон, односно согласно член 28 став 8 од Законот за заштита и благосостојба на животните: .... Од страна на Општината одбиваат да ни ја достават целокупната документација на начин определен во Барањето, со покана за да извршиме увид...“.

Агенцијата со електронски допис бр.08-164 од 29.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на ден 06.05.2025 година, по е-мејл достави Одговор на жалба бр.33-890/6 од 05.05.2025 година, а во Агенцијата заведен под бр. 08-164. Во одговорот е наведено „...Ве информираме дека: ЕЛС Општина Берово согласно бараната информација има одговорено позитивно на барањето за пристап до информации од јавен карактер на ден 20.03.2025 година, согласно податоците кои се добиени од Одделение за комунални дејности и заштита на животна средина ... Исто така, сакаме да Ве информираме дека документацијата што се бара е преобемна (барателот треба да има во предвид дека се работи за големи постапки, кои содржат и фотографии и нестандарден формат на хартија) и од тие причини повторно напоменуваме во барањето, барателот треба да биде конкретен во однос на своето барање или Општина Берово стои на целосно располагање, на барателот да му ја достави целокупната документација на увид и притоа да му биде овозможено, самиот да направи препис од бараната содржина...”

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.18-891/3 од 20.03.2025 година го поништи и **предметот го врати на повторно постапување пред првостепениот орган**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации **на начин и во форма наведени во Барањето**.

Агенцијата му укажува на Имателот на информации дека согласно член 16 став 4 од Законот за слободен пристап до информации од јавен карактер „Во барањето барателот е должен да ја наведе информацијата со која сака да се запознае и на каков начин сака да се запознае со содржината на бараната информација (увид, препис, фотокопија, електронски запис)“. Во конкретниот случај, Имателот на информации бил должен да му ја достави бараната информација на начин и во форма наведени во Барањето односно во електронска форма а не како во случајот да му предложи увид во бараните информации.

Во конкретниот случај, Имателот на информации е должен да постапи согласно укажувањата на Агенцијата и да донесе правилно и врз Закон засновано Решение со кое ќе го уважи Барањето и на Барателот ќе му **одговори на начин и во форма** наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**